NW-onderwys moet R225 m. teruggee | Netwerk24
NW-onderwys moet R225 m. teruggee
Deur Susan Cilliers 10 Maart 2020 13:10
Noordwes se onderwysdepartement moes glo R225 miljoen wat bedoel was vir onderwys-infrastruktuurprojekte, aan die nasionale tesourie teruggee omdat dit nie in die provinsie gebruik is nie.
Volgens Gavin Edwards, DA-woordvoerder oor onderwys in Noordwes, gaan dié toelaag van die nasionale tesourie nou na Mpumalanga.
Hy sê hierdie skokkende stand van sake het aan die lig gekom op 'n onlangse vergadering van die portefeuljekomitee oor onderwys in die provinsiale wetgewer. "Nie Wendy Matsemela, LUR vir onderwys, of Johannes Mohlala, die administrateur, of Stephinah Semaswe, departementshoof, kon behoorlike rekenskap gee oor hoekom dit gebeur het nie."
Volgens Edwards is die gebeure veral kommerwekkend in die lig daarvan dat die departement in Augustus 2019 onderneem het om sy kontantvloei, asook infrastruktuur by skole, te verbeter.
" 'n Tekort aan skole, gebrekkige sanitasiegeriewe en vervalle skoolgeboue behoort veral in 'n landelike provinsie soos Noordwes aandag te kry. Pleks hiervan val die pleidooie van duisende leerlinge en ouers vir beter geriewe op dowe ore."
Edwards sê die departement moes al altesaam R351 miljoen aan die nasionale tesourie teruggee sedert hy in 2018 onder administrasie geplaas is. "Dit is 'n direkte vingerwysing na die nasionale onderwysdepartement se versuim om sy mandaat uit te voer om seker te maak hy kom sy grondwetlike verpligtinge na."
Hy sê dis jammer dat die genoemde amptenare die blaam probeer verskuif. "Die dubbelsinnigheid ten opsigte van die rol en verantwoordelikhede van uitvoerende lede en verantwoordelike amptenare tydens die administrasieproses, dra by tot die swak prestasie van departemente onder administrasie.
"Nie die LUR, administrateur of departementshoof is bevoeg om hul departement reg te bestuur nie. Hulle al drie behoort die eerbare ding te doen en te bedank."
Die DA vra nou dat dr. Job Mokgoro, Noordwes se premier, en Angie Motshekga, minister van basiese onderwys, die amptenare aanspreek.
Noordwes se onderwysdepartement het navrae Maandag na die nasionale departement verwys. Dié departement se woordvoerder het sedertdien nie sy selfoon beantwoord of op boodskappe reageer nie. Indien kommentaar wel later ontvang word, sal dit bygewerk word.